漢奸呢個詞，係《辭源》入面搵唔到，即係話喺五四之前，並無漢奸呢個詞，就算有都唔常用。而喺二十五史入面搵，就可以喺民國初年編纂嘅《清史稿》入面搵到漢奸呢個詞，即係話呢個詞唔會早過清朝開始有人用，而漢奸呢個詞喺《清史稿》總共出現過18次，大部份都係同鴉片戰爭有關，而第一次出現漢奸係喺卷296一份奏疏入面提到四川總督張廣泗「信漢奸王秋等，恐生他虞」，乃乾隆年代間初期苗族人反對改土歸流政策，有關漢人同呢啲苗族人勾結之事。